Henri van Breda agter traliesHenri van Breda word uit die hof gelei (21 Mei 2018) Foto: Catherine Rice/ANA) Henri van Breda (23), wat Maandag skuldig bevind is op aanklag dat hy drie lede van sy gesin met ŉ byl aangeval en vermoor het, is ná die uitspraak na Pollsmoor-gevangenis geneem. Regter Siraj Desai het Van Breda skuldig bevind aan die moord in Januarie 2015 op sy ouers, Martin en Theresa, en sy ouer broer, Rudi, asook poging tot moord op sy suster, Marli. Hy is ook skuldig bevind op ŉ vyfde aanklag van dwarsboming van die gereg. Staatsaanklaer Susan Galloway het ná die uitspraak aan Desai genoem dat Van Breda se borgtog tot ŉ einde gekom het, omdat hy skuldig bevind is op alle aanklagte. Piet Botha, vir Van Breda, het egter aan die hof gesê sy kliënt moet chroniese medikasie ontvang en hy het regter Desai versoek om aan te beveel dat Van Breda in die hospitaalvleuel van die gevangenis aangehou sal word. Hy het verduidelik Van Breda se chroniese medikasie is vir sy epilepsie en mediese sertifikate sal teen Vrydag by die hof ingedien word. Botha het ook uitstel tot 5 Junie versoek sodat hy kan konsulteer met die nasionale instituut vir misdaadvoorkoming en die herintegrasie van oortreders (Nicro). Desai het tydens sy uitspraak die getuienis van dr. Marianne Tiemersma aanvaar dat Van Breda se wonde self toegedien is. Sy het tydens die hofsaak getuig dat die wonde nie lewensgevaarlik was nie, parallel was, dieselfde diepte, eenvormig en verwyderd van sensitiewe dele soos die tepels. Van Breda het aangevoer hy is beseer tydens ŉ bakleiery met die aanvaller. Desai het egter daarop gewys dat sy wonde verskil van dié van die res van sy gesin en nie moontlik noodlottig was nie. “Daar is geen rede waarom ŉ aanvaller, met ŉ klapmus, die hele gesin sou uitroei nie. Geweld in die land is nie ŉ oortuigende verduideliking nie.” Desai het puntsgewys die verdediging se argumente en Van Breda se getuienis, dat ŉ laggende aanvaller met ŉ byl en ŉ mes sy gesin aangeval het, verwerp. Hy het ook die bewering, dat daar ŉ tweede aanvaller was, verwerp, en dat ŉ tweede byl moontlik gebruik is. Hy het bevind dat die byl en mes wat in die aanvalle gebruik is, aan die Van Breda-gesin behoort het. Die De Zalze-gholflandgoed. Foto: Facebook Desai het gesê daar is nie by die huis, geleë in die hartjie van die veiligheidslandgoed De Zalze in Stellenbosch, ingebreek nie, en oortreders sou genoeg tyd gehad het om items van die grondverdieping uit die huis te verwyder. Hy het bygevoeg dit “maak nie sin” dat ŉ dief na die boonste verdieping sou gaan om die gesin, wat gelê en slaap het, aan te val nie. Van Breda het bevestig niks waardevol is gesteel nie en daar is met niks gepeuter nie. Desai het gesê Van Breda het tydens sy getuienis “ongemaklik” voorgekom, maar soms vol selfvertroue en in ŉ stadium selfs sarkasties. “Hy het nie baie emosie getoon nie, selfs toe hy die aanval op sy broer Rudi en pa gedemonstreer het en die bakleiery wat hy met die aanvaller gehad het.” Desai het gesê die vlak van geweld is buitensporig en die wonde was gemik op die slagoffers se koppe, “dié deel van die liggaam wat die dodelikste beserings kan opdoen”. Die aanval op die beskuldigde het nie dieselfde intensiteit getoon nie. Desai het gesê Van Breda het toegegee dat die aanval op hom baie meer terughoudend was. Een van die raaisels in die verhoor was dat Marli (wat 16 jaar oud was ten tyde van die voorval) se DNS nie op die byl gevind is nie. Desai het egter die forensiese analis lt.kol. Sharlene Otto se verduideliking aanvaar dat “die gebrek aan bewyse nie ŉ bewys is van die afwesigheid daarvan nie”. “Die feit dat Marli se bloed moontlik op die byl was, maar daar nie genoeg was om ŉ monster te kry nie, kan nie uitgesluit word nie.” Die Van Breda-gesin: Marli (hier 16) en haar ma Teresa staan voor. Henri (hier 20), Rudi (22) en hul pa, Martin staan agter Foto: Facebook Desai het ook Van Breda se gedrag ná die aanval bevraagteken. Hy het gesê daar is geen verduideliking waarom hy nie dadelik hulp gaan soek het of sy suster gehelp het toe sy só ernstig beseer is nie. Hy het gesê Van Breda het nie by die bure, veiligheidsbeamptes of nooddienste gaan aanklop om hulp nie, maar eerder sy meisie gebel, “ŉ minderjarige wat in ŉ koshuis bly”. Hy het haar om 04:27 gebel, maar kon haar nie in die hande kry nie. Twee uur en 40 minute later het hy paramedici gebel en 25 minute lank met die operateur gesels. “Die vraag is, wat het tydens dié periode gebeur en wat is beduidend daaraan?” Van Breda het aangevoer hy het tydens dié tyd sy bewussyn verloor, moontlik as gevolg van skok, of beserings wat hy opgedoen het toe hy by die trappe afgeval het of ŉ kombinasie daarvan. Die regter het bygevoeg Van Breda se optrede is teenstrydig met ŉ traumaslagoffer of iemand wat sopas meeste van sy gesinslede verloor het. Desai het gesê Van Breda het ook nie die hulp van veiligheidsbeamptes op die landgoed ingeroep nie en hy het ook nie die noodnommers gebruik wat op die yskas beskikbaar was nie. Hy het paramedici se nommer op Google opgesoek. Dit het Maandag geblyk dat Van Breda moontlik medikasie gebruik het, en hy het soms gesukkel om wakker te bly. Lees alle vorige berigte oor Henri van Breda op Maroela Media.